醉歌
作者：敖陶孫
朝代：宋

paragraphs: 得誰釀法乃爾佳，連引數盃極口誇。
須臾忘物亦忘我，是非榮辱不可加。
兒童相隨拍掌笑，阿翁醉也扶歸家。
平生故人趙半刺，遣騎折送園中花。
飲酒不待勸，夜如何其月欲斜。
倒著接䍦自起舞，笛聲趁拍鼓三撾。
陶陶兀兀意有得，小姬在傍雙髻丫。
驅令磨墨具紙筆，滿幅大草飛龍蛇。
婦云汝醉當止矣，明日酒醒不愧耶。